DOLOŽKA ZLUČITEĽNOSTI

návrhu zákona s právom Európskej únie

1.	Navrhovateľ zákona: poslanec Národnej rady Slovenskej republiky Jirko Malchárek 

2.	Názov návrhu zákona: Zákon, ktorým dopĺňa zákon Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov

3.	V práve Európskej únie je problematika návrhu zákona:

b) neupravená

4.	Návrh zákona svojou problematikou:

c) nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5.	Charakteristika právnych noriem Európskej únie, ktorými je upravená problematika návrhu zákona:

bezpredmetné

6.	Vyjadrenie stupňa kompatibility s právnou normou Európskej únie:

      bezpredmetné

Osobitná časť 

K Čl. I bod 1. – 

	Doplnenie ustanovenia § 45 ods. 3 písm. d) rokovacieho poriadku má zabezpečiť lepšiu prehľadnosť v rokovacom poriadku, keďže toto ustanovenie prvýkrát spomína poslanecký prieskum. Jeho úprava na tomto mieste ale nie je vhodná, pretože poslanecký prieskum je kontrolný nástroj Národnej rady Slovenskej republiky, preto ho zaraďujem do osemnástej časti rokovacieho poriadku a na tomto mieste naň odkazujem vnútorným odkazom.

K Čl. I bod 2. – 

	Ustanovenie odseku 1 nadväzuje na § 45 ods. 3 písm. d) rokovacieho poriadku, podľa ktorého poslanecký prieskum vykonávajú výbory. Na druhej strane je asi nepredstaviteľné, že na prieskume sa zúčastní celý príslušný výbor, ale tento výbor v uznesení určí svojich členov, ktorí poslanecký prieskum vykonajú. Súčasne sa navrhuje, aby sa na poslaneckom prieskume zúčastnili aspoň dvaja členovia výboru, čím bude zabezpečená väčšia objektívnosť kontrolnej činnosti.

	Základom tohto ustanovenia je výpočet subjektov, kde možno vykonať poslanecký prieskum. Ide o orgány štátnej správy, štátne rozpočtové a príspevkové organizácie, verejnoprávne inštitúcie, štátny podniky a obchodné spoločnosti so stopercentnou majetkovou účasťou štátu.

	Je potrebné v zákone stanoviť aj práva a povinnosti subjektov, ktoré sa na poslaneckom prieskume zúčastňujú. Základom je tu všeobecný predpis o kontrole v štátnej správe – zákon Národnej rady SR č. 10/1996 Z.z. o kontrole v štátnej správe v znení neskorších predpisov. Poslanci vykonávajúci poslanecký prieskum by boli oprávnení:
a) vstupovať do objektov, zariadení a  prevádzok, na pozemky a do iných  priestorov kontrolovaných  subjektov, ak  bezprostredne súvisia s  predmetom kontroly; nedotknuteľnosť  obydlia nesmie byť dotknutá výkonom tohto oprávnenia, 
b) vyžadovať od kontrolovaného subjektu  a jeho zamestnancov, aby im v  určenej lehote poskytovali  doklady, iné písomnosti, vyjadrenia a  informácie (vrátane technických  nosičov údajov) potrebné na  výkon kontroly, prvopisy  dokladov; pri vyžiadaní dokladov   a   informácií    obsahujúcich   predmet   štátneho a služobného tajomstva  je potrebné dodržať  postup ustanovený osobitnými predpismi, 
c) v odôvodnených   prípadoch  odoberať   a  aj  mimo  priestorov kontrolovaného subjektu na  zabezpečenie dôkazov premiestňovať prvopisy dokladov,  ktorých vydanie nie  je všeobecne záväzným právnym predpisom zakázané, písomné  dokumenty a iné materiály a vykonať ďalšie nevyhnutné úkony súvisiace s kontrolou,
 d) vyžadovať    súčinnosť     kontrolovaného    subjektu,    jeho zamestnancov,  ako  aj  ďalších  štátnych  orgánov potrebnú na vykonanie kontroly. Od právnických osôb a fyzických osôb možno súčinnosť  vyžadovať  v  nevyhnutnom  rozsahu  len  vtedy,  ak nemožno účel  kontroly dosiahnuť inak,  a len s  ich súhlasom. Súčinnosť  nemožno vyžadovať,  ak  by  tým bol  ohrozený život alebo  zdravie   osôb  alebo  ak  by   bola  porušená  zákonom ustanovená povinnosť mlčanlivosti, pričom kontrolovaný subjekt nebol zbavený oprávneným orgánom povinnosti mlčanlivosti.

	Na druhej strane, pre povinnosti subjektu, kde sa poslanecký prieskum vykonáva by primerane platili povinnosti vytvárať vhodné materiálne a technické podmienky na vykonanie  poslaneckého prieskumu a poskytnúť súčinnosť zodpovedajúcu oprávneniam  poslancov pri poslaneckom prieskume podľa  § 11 ods. 1 písm. a) až c) zákona č. 10/1996 Z.z.

K Čl. II – 

	Navrhuje sa účinnosť zákona odo dňa jeho vyhlásenia v Zbierke zákonov Slovenskej republiky.